Joitakin Posei-järjestelmää koskevia säännöksiä tarkistettiin vuonna 2013 Lissabonin sopimuksen mukaisiksi. Euroopan parlamentin ja neuvoston asetus (EU) N:o 228/2013 annettiin 13. maaliskuuta 2013. Komission delegoitu asetus (EU) N:o 179/2014 ja komission täytäntöönpanoasetus (EU) N:o 180/2014 annettiin 6. marraskuuta 2013 ja 20. helmikuuta 2014 .

Syrjäisimpien alueiden tilanne tunnustetaan Euroopan unionin toiminnasta tehdyn sopimuksen 349 artiklassa. Eri politiikanaloilla on vahvistettu useita erityistoimenpiteitä, joilla pyritään lieventämään olemassa olevia haittoja, tukemaan taloudellista ja sosiaalista kehitystä ja helpottamaan sisämarkkinoiden tarjoamista eduista hyötymistä. Tässä yhteydessä on toteutettu maatalousalan erityistoimenpiteitä Posei-järjestelmän (syrjäisestä sijainnista ja saaristoluonteesta johtuvia erityisiä valinnaisia toimenpiteitä koskeva ohjelma) avulla.

Posei-järjestelmässä sekä erityiseen hankintajärjestelmään että paikallistuotannon tukemiseen liittyvät toimenpiteet määritellään yksityiskohtaisesti yksittäisissä ohjelmissa. Siksi kukin kansallinen ohjelma on aivan erityinen, ja siinä noudatetaan kansallisten viranomaisten tiiviissä yhteistyössä sidosryhmien kanssa maatalousalalle määrittelemiä toimintalinjoja. Toimintalinjoja voidaan mukauttaa esitettyjen tarpeiden mukaisesti vuosittain muuttamalla ohjelmaa (asetuksen (EU) N:o 180/2014 40 artikla).

Kaikilla syrjäisimmillä alueilla tukea paikallistuotannon tukemiseen annetaan perinteisille vientialoille, joiden osuus oli 75 prosenttia vuosina 2006–2014 paikallistuotannon tukemiseen varatuista kokonaismäärärahoista. Näille aloille koko ajanjakson aikana myönnetyn rahoituksen suuri osuus vahvistaa, että jäsenvaltiot pitävät alojen ylläpitämistä ensisijaisen tärkeänä. Suurin osa perinteisestä tuotannosta on säilyttänyt määrärahansa ajanjakson ajan, paitsi maito Azoreilla, joilla maidolle myönnetty rahoitus on kasvanut 10 prosenttia. Viljelykasvien monipuolistamiseen liittyvien tuotteiden kokonaismäärärahat ovat kasvaneet 34 prosenttia vuodesta 2014 suurimmassa osassa syrjäisimmistä alueista, mutta pysyivät vakaina Kanariansaarilla ja vähenivät Madeiralla.

Ranska on myöntänyt vuodesta 2009 lähtien paikallistuotannon tukemiseen kansallista lisärahoitusta (40 milj. euroa), joka on tarkoitettu vain viljelykasvien monipuolistamiseen liittyville toimenpiteille.

Posei-ohjelmilla varmistettiin syrjäisimpien alueiden erityisesti valitsemien tuotteiden hankinta erityisen hankintajärjestelmän budjettirajoitteiden rajoissa ja vähennettiin lisäkustannuksia. Jäsenvaltioiden laatimat erityisen hankintajärjestelmän arvioidut hankintataseet käytettiin tarkastelujaksolla lähes kokonaan tuotteiden hankintaan unionista eikä kolmansista maista, paitsi Kanariansaarilla ja vähemmässä määrin Madeiralla. Viljoja ja maitojauhetta koskeva tapaustutkimus osoittaa, että erityisen hankintajärjestelmän mukainen tuki vähensi ”äärimmäisestä syrjäisyydestä” johtuvia lisäkustannuksia 45–80 prosenttia.

6.2.Erityisen hankintajärjestelmän ja paikallistuotannon tukemisen välinen johdonmukaisuus

Kaiken kaikkiaan erityisen hankintajärjestelmän ja paikallistuotannon tukemisen välineitä on pantu täytäntöön johdonmukaisesti. Useimmissa tapauksissa erityisellä hankintajärjestelmällä tuetaan eri tuotteita kuin paikallistuotannon tukemisella. Tuettujen tuotteiden välillä ei siten ole kilpailua. Niissä tilanteissa, joissa potentiaalista kilpailua on, kuten lihan tapauksessa Kanariansaarilla, paikallistuotannon tukemisen kohteena olevia paikallisia tuotteita suositaan erityisellä hankintajärjestelmällä tuettujen tuotteiden saamaa tukea suuremmalla tuella.

6.3.Maataloustoiminnan ylläpitäminen

Posei-tuki on helpottanut maataloustuotannon jatkumista tuotantomäärällä, pinta-alalla ja vähemmässä määrin viljelijöiden määrällä mitattuna useimmilla aloilla ja varmistanut kaikilla syrjäisimmillä alueilla yhteensä noin 140 000 henkilön ja 123 000 vuosityöyksikön työllisyyden koko arvoketjussa. Posei-järjestelmällä tuettiin huomattavasti myös tuloja.

Ohjelmilla katettiin vaikuttavasti useimmat (tai jopa kaikki) erityistarpeet koko ajanjakson ajan, vaikka tällaiset toimet soveltuvat joillekin alueille toisia alueita paremmin sekä tarpeiden tyypin että tuotantotoiminnan rahoituksessa saaman painotuksen perusteella. Posei-tuen jakautuminen vaihteli huomattavasti tuensaajien kesken, mikä voi selittyä pitkäaikaisilla perinteisillä maatalousrakenteilla.

Posei-tuella näyttää olevan vähäinen vaikutus kilpailukyvyn parantamiseen, koska tuen avulla keskitytään vähentämään toimintakustannuksia. Muilla tukivälineillä, etenkin Euroopan maaseudun kehittämisen maatalousrahastolla, tuetaan toimia, joilla pyritään vahvistamaan kyseisten maatalouden alojen kilpailukykyä.

6.3.1.Perinteinen tuotanto

Banaanialalla Posei-järjestelmä on edistänyt tuotannon ylläpitämistä kaikilla neljällä syrjäisimmällä alueella. Viljelyala pysyi vakaana Martiniquella ja Madeiralla ja kasvoi 3,2 prosenttia vuotta kohti Guadeloupella. Tuotannon määrä pysyi vakaana Kanariansaarilla ja Madeiralla ja kasvoi Martiniquella (4,3 prosenttia/vuosi) ja Guadeloupella (8,6 prosenttia). Toimissa on keskitytty tuotantokustannusten vähentämiseen sekä laatustandardien, markkinointistrategioiden ja merkintöjen (eli ”Plátano de Canarias”, ”banane française”) edistämiseen. Lisäksi toimilla on pyritty vähentämään kasvinsuojeluaineiden käyttöä, kuten Länsi-Intiassa kestävää banaanintuotantoa koskevalla suunnitelmalla. Alalla ollaan huolissaan kolmansien maiden, lähinnä Latinalaisen Amerikan, kanssa käytävistä nykyisistä ja tulevista neuvotteluista, jotka koskevat työvoimakustannuksiltaan edullisemmilla alueilla tuotettujen banaanien tuontia unionin markkinoille tullietuudella.

Sokerialalla Posei-järjestelmä on edistänyt tuotannon ja viljelyalojen ylläpitämistä. Tuottajien määrä on vähentynyt tarkastelujakson aikana, ja samanaikaisesti tilojen keskikoko on kasvanut. Posei-järjestelmällä tuetaan pääasiassa sokeriruo’on tuottajahintaa, kun taas maaseudun kehittämisohjelmien ja tutkimuksen toimilla käsitellään kilpailukykyyn liittyviä kysymyksiä (esimerkiksi uudelleenistutusta, uusien lajikkeiden kehittämistä ja viljelymenetelmiä). Alalla painotetaan, että sokeriruo’on viljelyn ylläpitäminen on ratkaisevan tärkeää, vaikka näillä tiloilla kehitettäisiin muutakin maataloustoimintaa, kun otetaan huomioon sokeriruo’on tuotannon sosioekonominen vaikutus etenkin Guadeloupella ja Réunionilla. Alalla ollaan huolissaan vuonna 2017 toteutettavasta sokerikiintiöiden poistamisesta sekä kolmansien maiden kanssa parhaillaan käytävistä neuvotteluista, jotka koskevat sellaisten erityissokerien pääsyä unionin markkinoille, joita tuotetaan myös syrjäisimmillä alueilla.

Vientitomaattien tuotantoala väheni voimakkaasti Kanariansaarilla vuonna 2009 käynnistetystä rakenneuudistussuunnitelmasta huolimatta. Ala oli 2 478 hehtaaria vuonna 2006 ja 787 hehtaaria vuonna 2014. Tomaattien tuotanto on menettänyt tärkeimmän suhteellisen etunsa, joka perustui viennin keskittämiseen Euroopan markkinoille talvikuukausien aikana. Syynä on Marokon ja Espanjan mantereen sekä uudesta pohjois- ja keskieurooppalaisesta tuotannosta aiheutuva kilpailu. Markkinaosuus on pienentynyt selvästi. Äskettäin vuonna 2016 käynnistettiin uusi suunnitelma, jolla pyritään säilyttämään nykyinen viljelyala ja tuotanto.

Posei-järjestelmä on edistänyt maidontuotannon ylläpitämistä Azoreilla. Vaikka maidontuotantoon erikoistuneiden tilojen kokonaismäärä vähenee (3 prosenttia/vuosi), väheneminen on hitaampaa kuin muualla EU:ssa (5 prosenttia). Maitotilojen määrän vähenemisestä huolimatta tuotanto on lisääntynyt, pääasiassa tilojen keskimääräisen lehmäluvun kasvun vuoksi. Paikallisen tuoreen maidon myynninedistäminen on melko heikkoa. Maidon arvostusta voitaisiin parantaa hyödyntämällä maidon laatua tai alueen imagoa. Alalla ollaan huolissaan erityisesti vuonna 2015 toteutetun maitokiintiöiden poistamisen vaikutuksista.

Posei-järjestelmä on edistänyt Azoreilla myös perinteisesti maidontuotantoon liittyvän liha-alan ylläpitämistä. Lihantuotanto on lisääntynyt tarkastelujakson viimeisinä vuosina. Naudanlihan tuotantoon käytettävä ala on yli kaksinkertaistunut vuodesta 1999. Myös naudanliha-alan eläinluku on kasvanut.

Viinintuotanto Madeiralla on säilynyt lähes ennallaan tarkastelukauden aikana sekä tuotantomäärällä että viljelyalalla mitattuna (–1,1 prosenttia).

6.3.2.Tuotannon monipuolistaminen

Tuettujen eläintuotannon ja viljelykasvien monipuolistamiseen liittyvien alojen tuotantomäärät ovat vakiintuneet tarkastelujakson aikana muutamia poikkeuksia lukuun ottamatta (siipikarja Guadeloupella, hedelmät ja vihannekset Martiniquella, sian- ja naudanliha Madeiralla sekä viiniala).

Tuotannon monipuolistamiseen liittyvä paikallinen tuotanto kattoi (enintään) 20–40 prosenttia liha- ja maitotuotteiden tarpeesta (mutta 70–100 prosenttia, jos otetaan huomioon vain tuoretuotteet) sekä noin 40 prosenttia hedelmien ja vihannesten tarpeesta (mutta lähes 80 prosenttia Réunionilla ja yli 90 prosenttia Ranskan Guayanassa). Tuotannon monipuolistamiseen liittyvä tuotanto on kaiken kaikkiaan pystytty säilyttämään useimpien tuotteiden osalta tarkastelujakson aikana.

Eri tukitoimenpiteillä on tuettu koko arvoketjua, erityisesti jalostusta ja kaupan pitämistä. Ranskan syrjäisimmillä alueilla ja Madeiralla jalostusta ja kaupan pitämistä tukevien toimenpiteiden osuus on paljon suurempi kuin tuotantoa tukevien toimenpiteiden osuus. Kanariansaarilla ja Azoreilla tuki kohdistui enemmän tuotantoon. Joihinkin paikallistuotannon aloihin vaikutti kohdistuvan halvoista tuontituotteista aiheutuvaa painetta, erityisesti eläintuotantoon pakastetun lihan tuonnin vuoksi sekä hedelmien ja vihannesten tuotantoon Martiniquella, Guadeloupella ja Kanariansaarilla. Kaikilla syrjäisimmillä alueilla haasteena oli, että niillä oli toimintakykyiset tuottajaorganisaatiot ja jalostusvälineet ja että voitiin varmistaa, että paikallistuotannolla oli myyntikanava paikallismarkkinoilla toimintaympäristössä, jossa halvemmista tuontituotteista aiheutui voimakasta kilpailua.

6.4.YMP:n tavoitteiden saavuttamisen edistäminen

Posei-ohjelmat edistivät YMP:n yleisten tavoitteiden saavuttamista. Posei-tuki on helpottanut tuotantotasojen ylläpitämistä useimmilla aloilla ja tukenut samalla huomattavasti ja vakaasti viljelijöiden tuloja ja siten elinvoimaista elintarviketuotantoa. Joillakin syrjäisimmillä alueilla kestävään toimintaan pyritään pääasiassa täydentäviin ehtoihin liittyvien vaatimusten avulla, mikä on johtanut kestäviin maatalouskäytäntöihin. Posei-ohjelmilla tuetaan nimenomaan syrjäisten alueiden tuotantotoimintaa, mikä edistää tasapainoisen aluekehityksen saavuttamista.